Minister El Hakim: "Proyekto Snowball" a kuminsá - BearingPoint Caribbean
Minister El Hakim: "Proyekto Snowball" a kuminsá
30 di Novèmber 2011
WILLEMSTAD – Dia 29 novèmber 2011 ofisialmente Promé Minister Gerrit Schotte i Minister di Desaroyo Ekonómiko Sr. Nasser El Hakim a lansá konhuntamente Proyekto Snowball.
Na ougùstùs último Konseho di Minister a aprobá un proyekto pa bai stimulá ekonomia di Kòrsou ku e nòmber “Proyekto Snowball”. Promé Minister Schotte a tuma enkargo pa trèk e proyekto i a komprometé su mes pa denter di un tèrmino kòrtiku yama un reunion den kual lo ta bai ta presente tur minister, direktornan di e diferente ministerionan i esnan na kabes di kompanianan di gobièrnu i nan huntanan di komisario.
Proyekto Snowball ta un plan ku ta duna un bista di tur e proyektonan ku e diferente ministerionan ta trahando ariba ku ta kontribuí na kresementu di nos ekonomia. E plan aki tin eksplísitamente komo meta pa stimulá nos ekonomia i eliminá e persepshon robes ku ta eksistí ku nos pais ta pasando den un desaroyo ekonómiko negativo.
Durante e enkuentro a presentá tur e proyektonan aki i a konkluí e akshonnan ku mester tuma pa lòs e proyektonan ku ta stanká i stimulá ku otro proyektonan por kuminsá mas pronto posibel.
Gobièrnu ta konvensí ku unabes e proyekto “Snowball” kuminsá, esaki lo sigui fomentá mas desaroyo ekonómiko, esaki dentro di e kuadro makro ekonómiko eksistente.
Ta intenshon pa nombra pa kada proyekto un ‘projecttrekker’ ku sigun un stappenplan tin ku bai guia e proyekto te na final di ehekushon.